4. august 2014 tog Erik Schack afsted på arbejde som Falckredder, hvor han endte ved en frygtelig dødsulykke på havnen i Strandby. To fiskere omkom. Det blev også Eriks sidste arbejdsdag. Han blev nemlig selv invalideret, så han i dag - ni år senere - stadig delvist er lam, hjerneskadet efter en blodprop og førtidspensioneret. Nu kan han heller ikke længere bo i sit hjem. Alt sammen fordi forsikringsselskabet i sagen, Tryg, ikke vil acceptere, at der er tale om en arbejdsulykke, hvor to fiskere omkom af giftige dampe fra forrådnede skidtfisk i lasten på en kutter. - Havde jeg bare ikke skullet være på arbejde den dag, havde jeg ikke siddet i den her situation. Så havde jeg passet mit arbejde, siger han til TV2 Nord. Går imod landsretten Tryg Forsikring, der er Falck Danmarks forsikringsselskab, vil ikke betale erstatning eller godtgørelse til ham. I 2021 afgjorde Vestre Landsret ellers, at Erik Schack havde været ude for en arbejdsskade. Men Tryg Forsikring har klaget over to afgørelser i sagen. Derfor har han fortsat ikke fået så meget som en 25-øre i erstatning. Nu er det Retslægerådet, der skal til at vurdere sagen igen efter Tryg Forsikrings klager. - Jeg føler jo, at man bare vil køre os trætte i stedet for at træffe en afgørelse, så vi kan komme videre, siger han. Tryg mener ikke, Erik Schack skal have erstatning for en mén-grad på 90 procent – eller at han skal kompenseres for erhvervsevnetab. 3F har været med på sidelinjen gennem hele forløbet. Tvunget fra drømmehuset Efter ulykken den skæbnesvange augustdag i 2014 endte Erik i koma i 19 dage. I dag, i 2023, er ulykken fortsat tydelig på Erik i form af et stort ar henover panden efter hans hoved er blevet åbnet i flere operationer. - Resultatet kan I jo også se ude ved vejen, huset er sat til salg. For banken har sagt stop. Nu er det slut. Før ulykken brugte Erik og hans kone flere år på at renovere deres drømmehus. - Vi har brugt al vores energi og al vores sjæl i det hus her, så det er hårdt at sige farvel. Og jeg kan jo ikke bare spole tiden tilbage vel? Sådan er livet, slutter Erik Schack, hvis håb er at erstatningssagen snart gør det samme: Slutter. Foreløbig har han ikke overblik over, hvornår Retslægerådet har lavet deres vurdering. TV2 Nord har forgæves forsøgt at få en kommentar fra Tryg Forsikring, men selskabet oplyser, at det kræver en samtykkeerklæring fra Erik Schack, før man  vil udtale sig om sagen. Samme svar er der kommet til Fagbladet 3F, der ligeledes igennem mange år har fulgt Erik Schacks sag. Til fagbladet skriver pressechef i Tryg Danmark Susanne Lindhage følgende: - Det er en meget ulykkelig sag. Erik Schack har vores dybeste medfølelse, og vi har stor forståelse for hans frustration over sin tilstand. Ikke desto mindre ser vi anderledes på sagen, end den bliver fremlagt her. Vi ville derfor også gerne have kommenteret på kritikken, så sagen kan blive belyst fra begge sider. Dog er vi af GDPR-hensyn nødt til at have Erik Schacks samtykke til at udtale os i sagen, og trods flere forsøg på at få hans samtykke er det desværre ikke lykkedes.
I 2021 afgjorde landsretten, at Erik Schack havde været ude for en arbejdsskade. Men forsikringen har klaget over to afgørelser i sagen.